GHIDUL CETĂŢEANULUI
ÎN SITUAŢII DE URGENŢĂ
„Important nu este ca să prevezi viitorul, ci ca tu să fii pregătit pentru confruntarea cu el.”











   Pericle, 500 Î.Chr.

În ultimii ani se constată o intensificare atât a tipurilor de riscuri cât si a frecvenţei de manifestare a acestora, ce ameninţă viaţa si sănătatea populaţiei, mediul înconjurător, patrimoniul public si privat. Actele normative ce reglementează activitatea de prevenire a situaţiilor de urgenţă s-au modificat, fiind corelate cu legislaţia existentă în Comunitatea Europeană.

Scopul acestei lucrări este de a-i conştientiza pe cetăţeni cu privire la riscurile din zona în care trăiesc şi de a-i informa asupra măsurilor de prevenire şi comportamentului pe care să-l aibă în diferite situaţii de urgenţă. Multe dintre efectele unor situaţii de urgenţă pot fi limitate sau chiar eliminate, dacă se acţionează la timp şi se cunoaşte modul corect de intervenţie. De aceea, este bine să fim informaţi dinainte asupra pericolelor cu care ne putem confrunta, să ne însuşim măsurile si regulile de prevenire a eventualelor situaţii de urgenţă si să participăm la exerciţiile şi simulările pe care le organizează autorităţile publice locale sau forţele profesioniste de intervenţie.
Nu uitaţi !


Printr-un comportament preventiv, vă salvaţi viaţa si bunurile.
INCENDIU

Înainte de un incendiu

Detectorul individual de fum

 se recomandă instalarea detectoarelor individuale de fum (câte unul în dormitoare, camera de zi, holuri). Funcţionarea corectă a acestora scade ansele de a muri într-un incendiu de locuinţă la JUMĂTATE.

 verificaţi funcţionarea detectoarelor, curăţaţi-le lunar şi înlocuiţi bateriile cel puţin o dată pe an. Înlocuirea detectoarelor se face o dată la 10 ani.
Materiale inflamabile

 nu folosiţi niciodată motorina, benzina, naftalina sau materiale inflamabile similare în interiorul locuinţei.

 carburanţii sau alte lichide inflamabile pentru uz casnic se păstrează numai în ambalaje metalice special destinate, închise ermetic, în locuri protejate şi fără a se depăşi   25 l.

 nu fumaţi niciodată în apropierea lichidelor inflamabile.

 nu folosiţi niciodată afumătoare improvizate şi nu le amplasaţi în magazii, poduri, remize, sub şoproane sau lângă materiale combustibile. Afumătorile se confecţionează din zidării de cărămidă şi materiale incombustibile şi se amplasează independent de celelalte construcţii din gospodărie.

 nu aşezaţi buteliile de gaze în apropierea surselor de căldură ori sub acţiunea directă a razelor solare;

 nu folosiţi butelii de gaze lichefiate fără regulatori de presiune, cu garnituri deteriorate ori cu furtunuri de cauciuc fisurate sau lărgite la capete

 nu încălziţi cu flacără buteliile şi nu le folosiţi în poziţie culcată, răsturnată sau înclinată.

 se interzice transvazarea gazului din butelie în orice alte recipiente sau folosirea de butelii improvizate.
Sisteme de încălzire

 asiguraţi verificarea, curăţarea şi repararea coşurilor de fum cel puţin o dată pe an, de către o persoană autorizată. Tăiaţi crengile copacilor aflate deasupra sau în apropierea coşurilor de fum.

 amplasaţi sobele la distanţă faţă de materialele combustibile. Asiguraţi izolarea faţă de podea şi pereţii din apropiere.

 folosiţi doar tipul de combustibil pentru care a fost proiectat sistemul de încălzire şi urmaţi instrucţiunile producătorului.

 păstraţi cenuşa într-un container de metal în exteriorul locuinţei şi la distanţă de casă, grajd, fânar, depozite, etc.

 puneţi un ecran în faţa focarului şemineului şi ţineţi uşiţa închisă la sobă.

stingeţi întotdeauna focul din sobă înainte de culcare.
Focul deschis

 păstraţi chibriturile şi brichetele departe de copii, şi, dacă este posibil, închise.

 nu aşezaţi lumânările aprinse în apropierea materialelor combustibile.

 lumânările aprinse se folosesc într-un suport stabil incombustibil.

 înainte de a părăsi o încăpere, stingeţi toate lumânările.

 se interzice folosirea chibriturilor, lumânărilor, lămpilor de iluminat cu petrol, în spaţii cu pericol de incendiu/explozie, cum sunt: spaţii în care se simte miros de gaz, depozite de furaje, grajduri, magazii, poduri şi altele asemenea.

 se interzice folosirea flăcării pentru verificarea etanşeităţii buteliei, garniturilor, regulatorilor de presiune sau a furtunului / conductei de gaz; verificarea se face numai cu emulsie de apă cu săpun.

 arderea gunoaielor se face doar la distanţe corespunzătoare de casă şi anexe gospodăreşti, asigurându-se supravegherea pe tot parcursul acesteia. Înainte de a părăsi locul de ardere, se stinge cu apă.

 la arderea miriştilor se solicită permis de lucru cu foc de la primărie şi se respectă măsurile cuprinse în acesta.
Fumatul

 nu fumaţi în pat sau când sunteţi obosit ori aţi luat medicamente.

 când fumaţi, trebuie să aveţi lângă dumneavoastră o scrumieră. Nu lăsaţi ţigara aprinsă înainte de a părăsi încăperea şi umpleţi cu apă scrumiera în care se află mucurile înainte de le arunca. 
Instalaţii/echipamente electrice
În locuinţele şi gospodăriile populaţiei se interzic:

 utilizarea aparatelor electrice, cablurilor electrice, prizelor, întrerupătoarelor, dispozitivelor de protecţie cu defecţiuni sau cu improvizaţii.

 suprasolicitarea reţelei electrice prin folosirea simultană a mai multor receptori.

 nesupravegherea aparatelor electrice sub tensiune, cum sunt: fier de călcat, reşou, radiator şi altele asemenea.

 folosirea siguranţelor fuzibile supradimensionate prin înlocuirea cu liţă a fuzibilului calibrat.
Evacuarea în caz de incendiu

 discutaţi cu toţi membrii familiei, şi în special cu copiii, posibilităţile de evacuare din locuinţă.

 învăţaţi-i pe toţi membrii familiei că evacuarea în caz de incendiu se face cât mai aproape de podea unde aerul este lipsit de fum în caz de incendiu. Exersaţi evacuarea din locuinţă cu copiii.

 nu îi blocaţi pe copii în casă. Lăsaţi-le cheia. Un număr ridicat de decese în rândul copiilor au loc anual din cauză că părinţii îi lasă singuri în casă fără nicio posibilitate de a putea ieşi din locuinţă în caz de incendiu.

 curăţaţi periodic spaţiile de depozitare din locuinţă. Nu păstraţi ziare şi reviste vechi care, în caz de incendiu, ar putea contribui la producerea unei cantităţi ridicate de căldură şi fum.
Alte măsuri de prevenire

 pentru asigurarea intervenţiei în caz de incendiu se recomandă amplasarea în bucătării a unui stingător sau a unei pături de incendiu.

 solicitaţi la primărie efectuarea unui control de prevenire a incendiilor de către componenta preventivă a serviciului voluntar pentru situaţii de urgenţă. Controlul preventiv este gratuit.
Pe timpul unui incendiu

 verificaţi uşile închise dacă sunt fierbinţi, înainte de a le deschide. Dacă trebuie să treceţi prin spaţii în care uşile sunt închise, verificaţi cu dosul mâinii partea de sus a uşii, clanţa şi spaţiul dintre uşă şi cadrul uşii. Nu folosiţi niciodată palma sau degetele pentru a face această verificare.

ATENŢIE ! 
Un incendiu de grăsime nu se stinge cu apă; recipientul în care s-a produs incendiul se acoperă cu un capac sau cu o cârpă umedă.

 ieşiţi urgent din locuinţă. Nu zăboviţi înăuntru pentru a încerca să vă salvaţi obiecte sau să stingeţi incendiul. Fiecare secundă contează pentru viaţa dumneavoastră. Mergeţi cât mai aproape de podea.

 închideţi uşile în urma dumneavoastră pentru a limita propagarea incendiului.

 nu vă întoarceţi în casă pentru a vă lua obiecte considerate importante. Viaţa dumneavoastră este mai de preţ.

 când aţi ajuns în exterior, sunaţi la 112.
ATENŢIE ! 
Dacă vi s-au aprins hainele, vă acoperiţi faţa cu mâinile, vă aşezaţi la pământ şi vă rostogoliţi stânga-dreapta până ce se stinge focul. Nu alergaţi! Astfel, înteţiţi focul.
După un incendiu

 dacă sunt victime sau chiar dumneavoastră sunteţi victimă în urma unui incendiu, sunaţi la 112 ori rugaţi pe cineva să sune.

 răciţi cu apă şi acoperiţi arsurile cu feşe sterile pentru a reduce şansele de infectare.

 reintraţi în locuinţă doar după ce aţi obţinut acordul forţelor de intervenţie.

dacă sunteţi un chiriaş, contactaţi proprietarul.
FURTUNĂ

Înaintea unei furtuni

 îndepărtaţi copacii ori ramurile uscate, care pe timpul unei furtuni, ar putea cădea şi provoca victime ori pagube materiale

 nu uitaţi regula de salvare 30/30: adăpostiţi-vă în interiorul unei clădiri dacă, după ce aţi văzut un fulger nu reuşiţi să număraţi până la 30 înainte de a auzi un tunet. Rămâneţi în interiorul clădirii încă 30 minute după ce aţi auzit ultimul tunet.
ATENŢIE ! respectaţi următoarele reguli în cazul în care este iminentă o furtună în localitatea în care vă aflaţi:

 întrerupeţi orice activităţi în aer liber.

 intraţi în casă, într-o construcţie ori într-un autoturism cu capotă. Deşi s-ar putea să fiţi rănit. În cazul în care fulgerul loveşte maşina sunteţi mult mai protejat în interiorul vehiculului decât în exterior.

 nu uitaţi că pantofii din cauciuc şi anvelopele nu asigură protecţie împotriva descărcărilor electrice atmosferice. În orice caz, ramele de oţel ale vehiculelor asigură protecţie ridicată dacă nu atingeţi nici un element metalic.

 închideţi ferestrele şi uşile.

 evitaţi duşurile ori sălile de baie. Conductele fixe ale instalaţiilor pot conduce electricitate.

 utilizaţi telefoanele cu fir doar în situaţii de urgenţă. Telefoanele fără fir ori mobilele sunt sigure în utilizare.

 deconectaţi aparatele şi alte echipamente electrice precum computere şi aparatele de aer condiţionat. Acestea pot fi defectate ca urmare a descărcărilor electrice atmosferice.
Evitaţi următoarele:

 obiectele înalte precum un copac înalt izolat în arie deschisă.

 câmpuri deschise, plajă sau o barcă pe apă.

 orice obiecte metalice precum tractoare, echipamente de fermă, motociclete, biciclete, etc.
Pe timpul unei furtuni

 dacă vă aflaţi în pădure, căutaţi adăpost într-o zonă cu copaci mici.

 dacă sunteţi într-o zonă deschisă., mergeţi spre o zonă joasă precum o prăpastie ori o vale.

 dacă sunteţi pe un lac, ajungeţi pe pământ şi adăpostiţi-vă imediat.

 atunci când simţiţi că părul vi se ridică, este un indiciu că există pericolul ca să se producă un fulger.

 aşezaţi-vă ghemuit la pământ. Puneţi-vă mâinile pe urechi şi cap, iar capul între genunchi. Faceţi-vă o ţintă cât mai mic posibilă şi reduceţi contactul cu pământul. Nu vă întindeţi pe pământ.
După furtună

 sunaţi cât mai repede posibil la 112 dacă este nevoie de asistenţă medicală.

 după o furtună trebuie să verificaţi următoarele lucruri atunci când încercaţi să daţi ajutor unei victime care a fost lovită de trăsnet:


 respiraţia: dacă nu mai respiră, începeţi resuscitarea gură la gură.


 puls: dacă victima are puls şi respiră, căutaţi alte vătămări posibile. Căutaţi arsuri dacă fulgerul a intrat şi ieşit din corp. De asemenea, fiţi atent la posibile vătămări ale sistemului nervos, oase rupte şi pierderi de auz ori acuitate vizuală.
INUNDAŢIE

Înaintea inundaţiei

 interesaţi-vă la primărie asupra zonelor inundabile din localitate.

 nu vă construiţi casa în zone inundabile.

 prevedeţi în subsoluri pereţi impermeabili pentru a evita pătrunderea apei.

 construiţi bariere pentru a opri pătrunderea apei în casă în caz de inundaţie.

 curăţaţi şanţurile şi rigolele de scurgere, pentru a permite evacuarea apelor pluviale.

 nu aruncaţi la întâmplare gunoaie menajere şi resturi vegetale în albiile apelor curgătoare.

 pregătiţi rucsacul pentru situaţii de urgenţă.

 participaţi la exerciţiile de simulare organizate de serviciile profesioniste pentru situaţii de urgenţă şi autorităţile locale.
Pe timpul inundaţiei

 respectaţi informaţiile transmise la radio sau televizor de autorităţi.

 dacă este necesară evacuarea, deplasaţi-vă imediat spre o zonă înaltă din apropiere, precizată de autorităţi; dacă aţi fost surprins de inundaţie, urcaţi-vă către părţile superioare ale locuinţei sau pe acoperiş, până la sosirea echipelor de salvare.

 în cazul în care consideraţi că mai aveţi timp, mutaţi obiectele importante la etaje superioare.

 decuplaţi întrerupătorul general de energie electrică. Deconectaţi aparatele electrice. Nu atingeţi echipamentele electrice dacă sunteţi ud ori staţi în apă.

 întrerupeţi instalaţiile de alimentare cu apă şi gaze.

 încuiaţi uşile casei şi protejaţi ferestrele pentru a nu fi sparte de vânturi puternice, de curenţii de apă sau de obiectele duse de curenţii de apă.

 evacuaţi animalele şi bunurile de valoare în locuri de refugiu, dinainte cunoscute.

 dacă trebuie să părăsiţi locuinţa, respectaţi pe cât posibil următoarele reguli:


- nu vă deplasaţi prin curenţi de apă: puteţi cădea deplasându-vă prin curenţii de apă de circa 15 cm. înălţime.


- nu vă deplasaţi cu autoturismul în zona inundată: în caz de inundaţie, la înălţimea de circa 15 cm. apă, apa pătrunde în vehicul şi poate cauza pierderea controlului. La înălţimea de circa 30 cm. apă, vehiculul pluteşte. La înălţimea de 60 cm, majoritatea vehiculelor sunt luate de apă.
După inundaţie

 ascultaţi informaţiile autorităţilor locale privind alimentarea cu apă potabilă a localităţii.

 evitaţi zonele în care mai există apă: apa poate fi contaminată cu benzină, motorină sau resturi de la canalizare; de asemenea, poate fi încărcată electric de la linii de tensiune înaltă sau cabluri electrice căzute la pământ.

 evitaţi curenţii de apă.

 informaţi-vă în legătură cu zonele în care apele s-au retras: drumurile ori podurile ar putea să-şi fi diminuat rezistenţa şi ar putea ceda sub greutatea maşinilor

 nu vă apropiaţi de zonele unde au căzut cabluri electrice şi anunţă autorităţile despre aceasta.

 întoarceţi-vă acasă doar dacă autorităţile au permis acest lucru.

 fiţi atent când intraţi în clădirile care au fost inundate: rezistenţa acestora ar putea fi afectată, în special la nivelul fundaţiei.

 nu folosiţi instalaţiile de alimentare cu electricitate, apă, gaze decât după aprobarea organelor de specialitate.

 curăţaţi şi dezinfectaţi toate obiectele care au fost în contact cu apa: există pericolul de îmbolnăviri serioase ca urmare a lipsei igienei şi canalizărilor afectate.
CUTREMUR

Înaintea unui cutremur

 executaţi lucrări de reparaţie şi întreţinere la clădirile care necesită acest lucru. Nu faceţi modificări la clădiri, în vederea măririi sau micşorării unor spaţii, care afectează structura de rezistenţă a acestora.

 nu montaţi instalaţii grele (antene, instalaţii de ventilaţie / climatizare, etc.) pe elementele structurale sau nestructurale ale clădirii, dacă acestea afectează structura de rezistenţă.

 pregătiţi-vă rucsacul pentru situaţii de urgenţă: rucsacul pentru situaţii de urgenţă conţine lucruri care vă ajută să supravieţuiţi timp de 3-5 zile autonom, în cazul în care este nevoie să părăsiţi locuinţa.

 priviţi în locuinţa voastră şi încercaţi să vă imaginaţi ce ar putea să se întâmple în fiecare cameră dacă s-ar produce un cutremur.

 cu ajutorul acestei liste, puteţi verifica gradul de siguranţă al locuinţei în caz de cutremur:
                          [image: image6.emf]

 dacă sunteţi într-un hotel, citiţi dinainte instrucţiunile din cameră. Identificaţi locurile sigure pentru adăpostire în caz de cutremur (de exemplu: sub o masă solidă).
Pe timpul cutremurului

 nu are importanţă unde vă aflaţi în momentul producerii cutremurului. Adăpostiţi-vă imediat într-un loc sigur şi rămâneţi calm până la încetarea cutremurului.

 dacă sunteţi în interiorul unei clădiri:


- rămâneţi acolo.


- nu încercaţi să ieşiţi afară şi nu vă duceţi pe balcon.


- adăpostiţi-vă sub o masă, un birou sau o mobilă solidă şi ţineţi-vă bine de aceasta.


- dacă sunteţi pe un hol, aşezaţi-vă în poziţie ghemuit  lângă un perete interior.


- protejaţi-vă capul si faţa.


- îndepărtaţi-vă de ferestre, geamuri, oglinzi, biblioteci, mobile înalte, aparate de iluminat.


- dacă sunteţi în scaun cu rotile, blocaţi-i rotile şi protejaţi-vă capul si gâtul.


- dacă sunteţi într-un loc public (de exemplu: un magazin), adăpostiţi-vă în locuri cât mai departe de ferestre ori de raioane cu obiecte grele. Nu ieşiţi afară unde aţi putea fi rănit.


- după cutremur nu utilizaţi liftul. Dacă sunteţi în lift în timpul producerii cutremurului, apăsaţi pe toate butoanele. Când liftul se opreşte, ieşiţi cât mai repede posibil din lift şi adăpostiţi-vă într-un loc sigur.
ATENŢIE ! 
Pe timpul cutremurului obiectele pot să se răstoarne sau să alunece, tencuiala din tavan se poate desprinde iar geamurile se pot sparge.

 dacă sunteţi în exteriorul clădirii


- adăpostiţi-vă într-un loc sigur, departe de ferestre, clădiri, poduri, cabluri electrice sau stâlpi. Staţi la cel puţin 10 m de cablurile electrice rupte sau căzute.

 dacă sunteţi într-un vehicul


- rămâneţi în autoturism. După încetarea cutremurului, nu ieşiţi din vehicul dacă au căzut în jur cabluri electrice. În acest caz, aşteptaţi forţele de intervenţie.


- opriţi-vă într-un loc sigur, fără a bloca drumul, departe de poduri, viaducte şi imobile.

 dacă vă aflaţi pe munte


- fiţi atent în jur şi căutaţi un loc sigur unde să vă adăpostiţi. Pe pantele instabile, sunt posibile căderi de pietre sau de copaci ori alunecări de teren.
După cutremur

 încercaţi în primul rând să rămâneţi calm. Liniştiţi persoanele speriate şi copiii.

 verificaţi dacă sunteţi rănit şi apoi uitaţi-vă şi la oamenii din jurul d-voastră. În cazul în care sunt răniţi, asiguraţi primul ajutor, doar dacă vă pricepeţi.

 dacă, în urma producerii unui cutremur, aţi fost surprins sub dărâmături sau în incinte, la anumite intervale de timp, dacă este posibil, trebuie să loviţi cu un obiect tare în partea cea mai compactă a locului în care sunteţi blocaţi, pentru a transmite semnale ce pot fi identificate şi localizate de aparatura specială de căutare-salvare.

 nu folosiţi telefonul, decât pentru a semnala o urgenţă.

 puneţi-vă încălţăminte şi haine rezistente pentru a evita să fiţi rănit de bucăţile căzute, în special cele de sticlă.

 verificaţi dacă locuinţa a suferit pagube.

 verificaţi starea instalaţiei de gaz doar cu emulsie de apă şi săpun. În cazul în care se constată emisii de gaz, închideţi robinetul de alimentare cu gaz, îndepărtaţi sursele de foc şi deschideţi fereastra.

 dacă alimentarea cu apă curentă este în continuare disponibilă, umpleţi cada si alte recipiente, pentru cazurile în care aceasta s-ar putea opri ulterior.

 dacă trebuie să părăsiţi locuinţa pentru că nu mai este sigură, nu uitaţi să vă luaţi rucsacul de urgenţă.
ATENŢIE ! 
Fiţi atent la scări. S-ar putea ca pe timpul cutremurului să se fi deteriorat.

 dacă aveţi nevoie de ajutor şi nu mai puteţi ieşi din locuinţă, puneţi la fereastră un afiş pe care scrie cu litere foarte mari: AJUTOR!

 ascultaţi la radio instrucţiunile autorităţilor.

 nu folosiţi maşina decât în situaţii extreme. Căile de circulaţie trebuie lăsate libere pentru maşinile de intervenţie.

 în unităţile de învăţământ preşcolar, primar si gimnazial, profesorii îndrumă copiii şi asigură protecţia acestora până la sosirea unui adult din familie.
ALUNECARE DE TEREN

Înaintea evenimentului

 nu construiţi în apropierea pantelor abrupte, căilor de drenaj ori văilor pe care se constată fenomenul natural de eroziune.

 consultaţi un expert pentru a stabili măsurile corective.

 reduceţi pericolele prin montarea conductelor flexibile, mult mai rezistente la rupere, pentru a evita scurgerile de gaz ori apă (montarea se face doar de către persoane competente). 

Fiţi atent la următoarele semne de avertizare de pe teren

 apariţia modificărilor în peisaj precum vârtejurile de apă pe pante (în special acolo unde converg şiroaie de apă), deplasări de pământ, copaci care se înclină progresiv în timp.

 blocarea ori scârţâitul brusc al uşilor sau ferestrelor.

 apariţia de noi fisuri în fundaţie, zid, ţiglă, etc.

 îndepărtarea acceselor sau scărilor exterioare de clădiri.

 adâncirea fisurilor din terenuri sau suprafeţe pavate precum drumuri, străzi etc.

 fisurarea conductelor subterane.

 apariţia unei cocoaşe la baza pantei.

 apa îşi face loc pe suprafaţa pantei.

 înclinarea ori deplasarea gardurilor, stâlpilor, copacilor etc.

 un sunet neobişnuit poate fi semnul unei alunecări de teren.
Pe timpul evenimentului
În cazul în care se produce o alunecare de teren:

 plecaţi din zona în care se prevede o alunecare de teren cât mai repede posibil.

 dacă nu este posibilă evacuarea, chirciţi-vă ca o minge, protejându-vă capul.
După încetarea evenimentului

 staţi departe de zona de alunecare. Ar putea exista pericolul unor alunecări suplimentare.

 verificaţi dacă există persoane rănite şi blocate în apropiere, fără a intra în zona alunecării de teren. Îndrumaţi-i pe salvatori.

 controlaţi dacă există pericole asociate precum ruperea cablurilor electrice, conductelor de apă, gaz şi canalizare, precum şi a drumurilor rutiere ori căilor ferate.

 refaceţi zonele deteriorate cât mai repede posibil până ce eroziunea cauzată de pierderea de teren poate conduce la inundaţii ori noi alunecări de teren.

 cereţi sfaturi de la un expert geotehnic pentru evaluarea pericolelor de alunecare de teren şi stabilirea măsurilor tehnice de reducere a riscurilor.
SEZON RECE

Înaintea sezonului rece

 asiguraţi-vă următoarele materiale: sare pentru topirea gheţii de pe trotuar şi căile pe care circulaţi din gospodăria dumneavoastră, nisip pentru a îmbunătăţi tracţiunea,  echipamente de îndepărtare a zăpezii.

 dacă locuiţi la casă asiguraţi-vă că aveţi suficient combustibil de încălzire.

 izolaţi-vă casa din punct de vedere termic şi instalaţi-vă jaluzele sau acoperiţi-vă ferestrele cu material plastic.

 izolaţi-vă maşina din punct de vedere termic, astfel:


- acumulatorul şi sistemul de aprindere trebuie să fie în stare foarte bună, iar bornele bateriei curăţate.


- asiguraţi-vă că nivelul antigelului este suficient pentru a evita îngheţarea.


- asiguraţi-vă că sistemul de încălzire şi dezgheţare funcţionează corect.


- verificaţi şi reparaţi sistemul de acţionare al ştergătoarelor de parbriz; asiguraţi un nivel corespunzător de lichid de curăţare.


- asiguraţi-vă că termostatul funcţionează corespunzător.


- verificaţi funcţionarea farurilor şi luminilor de avarie.


- verificaţi dacă există fisuri în sistemul de eşapament, reparaţi-l sau înlocuiţi-l dacă este necesar. Inhalarea monoxidului de carbon este letală.


- verificaţi nivelul şi greutatea uleiului. Uleiurile grele coagulează mai mult la temperaturi joase şi nu sunt la fel de lubrifiante.


- folosiţi anvelope pentru zăpadă şi cu lanţuri.


- înlocuiţi combustibilul şi filtrul de aer. Ţineţi apa departe de sistem utilizând aditivi şi menţinând plin rezervorul de gaz.
Pe timpul sezonului rece

 ascultaţi la radio, televiziune, buletinele meteorologice şi informaţiile autorităţilor locale responsabile cu gestionarea situaţiilor de urgenţă.

 mâncaţi regulat şi beţi lichide, dar evitaţi cofeina si alcoolul.

 evitaţi să vă extenuaţi când curăţaţi zăpada de pe trotuar. Efortul fizic în condiţii de frig extrem poate cauza un atac de inimă. Înainte de a ieşi afară pentru a face efort fizic, este necesară o încălzire.

 fiţi atent la semnele de îngheţ. Acestea includ pierderea simţurilor şi culoarea albă a vârfurilor degetelor de la mâini, de la picioare, urechilor şi nasului. Dacă observaţi astfel de simptome, solicitaţi ajutor medical.

 fiţi atent la semnele de hipotermie. Acestea includ frisoane incontrolabile, pierderea memoriei, dezorientare, incoerenţă, exprimare neclară, somnolenţă şi epuizare aparentă. Dacă observaţi astfel de simptome, duceţi victima într-un spaţiu călduros, îndepărtaţi-i hainele umede, încălziţi-i mai întâi partea centrală a corpului şi, dacă victima este conştientă, administraţi-i băuturi calde non-alcoolice. Solicitaţi ajutor medical cât mai urgent posibil.

 economisiţi combustibilul pentru încălzit menţinând temperatura în casă mai redusă decât în mod normal. Închideţi temporar alimentarea cu căldură în anumite camere.

 utilizaţi autoturismul, numai dacă este absolut necesar. Dacă trebuie să conduceţi, luaţi următoarele măsuri:
 circulaţi doar ziua, niciodată singur, şi anunţaţi cunoştinţele despre programul d-voastră.
 folosiţi drumuri principale; evitaţi drumurile secundare considerate scurtături.
 dacă un viscol vă surprinde în maşină, luaţi următoarele măsuri:
 trageţi pe dreapta. Porniţi luminile de avarie şi agăţaţi o cârpă pe antena radio ori la geam.
 rămâneţi în autoturism până ce forţele de salvare vin să vă salveze. Nu ieşiţi dacă nu vedeţi în apropiere o clădire în care aţi putea să vă adăpostiţi. Fiţi atent; distanţele sunt distorsionate de zăpada viscolită. O clădire poate părea aproape, dar poate fi prea departe pentru a merge prin nămeţii mari de zăpadă.
 porniţi motorul şi sistemul de încălzire aproximativ 10 minute la fiecare oră, pentru a menţine cald în interior. Când motorul funcţionează, deschideţi uşor o fereastră pentru ventilaţie. Acesta vă va proteja împotriva inhalării monoxidului de carbon. Curăţaţi periodic zăpada de pe ţeava de eşapament.
 mişcaţi-vă pentru a menţine organismul cald, evitând extenuarea.
 nu adormiţi. O persoană trebuie să fie trează, în orice moment, pentru a vedea forţele de salvare.
 beţi lichide pentru evitarea deshidratării.
 aveţi grijă să nu consumaţi bateria. Bateria este necesară la menţinerea în funcţiune a luminilor, căldurii şi radioului.
 porniţi lumina din interior pe timp de noapte pentru ca echipele de salvare să vă observe.
 dacă vă aflaţi într-o zonă deschisă, şi aveţi posibilitatea, scrieţi cu pietre mari SOS pentru a atrage atenţia piloţilor care survolează zona în căutarea dumneavoastră.
 dacă viscolul a încetat, şi este absolut necesar, părăsiţi maşina şi continuaţi drumul pe jos.
CANICULĂ

Înainte de caniculă
 verificaţi funcţionarea corectă a sistemului de aer condiţionat.
 izolaţi ferestrele.
 montaţi temporar, între ferestre şi perdele, un sistem de reflectare a căldurii (exemplu: folie de aluminiu).
 acoperiţi ferestrele în care bate soarele dimineaţa sau după amiaza cu draperii, jaluzele, obloane. Acestea pot reduce căldura în casă cu până la 80%.
Pe timpul caniculei
 rămâneţi în casă şi limitaţi expunerea la soare.
 ideal ar fi să locuiţi la etaje inferioare în cazul în care nu aveţi sistem de aer condiţionat.
 petreceţi-vă cea mai mare parte a zilelor călduroase în clădiri publice precum biblioteci, scoli, teatre, centre comerciale etc.
 mâncaţi regulat, echilibrat şi uşor. Evitaţi utilizarea sării.
 beţi multă apă. Persoanele care au epilepsie, suferă de inimă, rinichi sau ficat, au restricţionare privind utilizarea lichidelor ori au probleme de reţinere a lichidelor trebuie să consulte un medic înainte de a creşte aportul acestora.
 limitaţi consumul de băuturi alcoolice.
 purtaţi haine uşoare, răcoroase, colorate deschis care acoperă cât mai mult pielea.
 protejaţi-vă faţa şi capul putând o pălărie cu boruri largi.
 nu lăsaţi niciodată copiii sau animalele singure în autovehicule închise.
 evitaţi muncile extenuante în partea cea mai călduroasă a zilei. Utilizaţi un sistem de contact permanent cu o altă persoană şi luaţi pauze frecvente. În condiţii de caniculă se pot declanşa diferite afecţiuni.
Iată câteva dintre acestea, simptomele lor şi cum puteţi acorda primul ajutor:
	Afecţiune
	Simptom
	Primul ajutor

	Arsuri
	Înroşirea pielii şi dureri, posibil băşici, febră, durere de cap
	- Faceţi duş, folosind săpun pentru curăţarea porilor

- Folosiţi îmbrăcăminte uscată, curată şi consultaţi un medic

	Crampe
	Spasme dureroase, de obicei în muşchii de la picioare şi abdominali; transpiraţie greoaie
	- Duceţi victima într-o încăpere răcoroasă

- Masaţi uşor muşchii afectaţi pentru a dispărea spasmele

- Daţi-i să bea câte o jumătate de pahar de apă rece la fiecare 15 min. (fără cofeină sau alcool) 

- Întrerupeţi administrarea lichidelor dacă victima are stare de vomă

	Epuizare
	Transpiraţie greoaie, dar pielea poate rămâne rece, palidă sau roşiatică. Puls slab. Este posibil ca temperatura corpului să fie normală, dar să înceapă să crească. Sunt posibile stări de leşin, ameţeală, vomă, oboseală sau dureri de cap.
	- Aşezaţi victima culcat într-un spaţiu răcoros.

- Scoateţi-i hainele.

- Puneţi-i haine răcoroase si umede.

- Duceţi victima într-un loc cu aer condiţionat.

- Dacă victima este constientă daţi-i să

bea apă.

- Asiguraţi-vă că o bea în înghiţituri mici.

- Daţi-i să bea câte o jumătate de pahar

cu apă rece la fiecare 15 minute.

- Întrerupeţi administrarea lichidelor dacă victima are stare de vomă

- Dacă victima începe să vomite solicitaţi imediat ajutor medical



	Accident

vascular

cerebral

(situaţie

medicală de

urgenţă

severă)


	Temperatura corpului foarte

mare; piele, fierbinte, roşie

şi uscată; puls rapid şi slab;

respiraţie rapidă. Posibil,

în stare de inconştienţă


	- Sunaţi la 112 sau duceţi victima de

urgenţă la spital.

- Întârzierea poate fi fatală.

- Mutaţi victima într-un spaţiu răcoros.

- Scoateţi-i hainele.

- Introduceţi-o într-o cadă cu apă rece sau

udaţi-i corpul cu cârpe reci.

- Urmăriţi dacă sunt probleme de respiraţie.

- Folosiţi aerul condiţionat.

- Prudenţă maximă.




După caniculă
Seceta poate afecta regiuni foarte mari şi un număr ridicat de oameni. Ea asigură condiţii pentru manifestarea altor pericole precum incendii, viituri şi alunecări de teren.
ACCIDENT TEHNOLOGIC

Înainte de accident
 informaţi-vă la primărie dacă în localitatea dumneavoastră există riscuri tehnologice identificate prin planul de analiză şi acoperire a riscurilor (P.A.A.R.).
 dacă acest risc există, solicitaţi de la primărie informaţii cu privire la:
- modalităţile de informare a cetăţenilor în cazul producerii unui accident tehnologic.
- măsurile de prevenire pe care trebuie să le luaţi în cazul producerii unui accident tehnologic
- pregătiţi din timp folie de plastic, bandă adezivă, foarfece.
Pe timpul accidentului
 ascultaţi la postul local de TV sau radio informaţiile şi instrucţiunile autorităţilor, cu privire la modul de comportare în cazul producerii accidentului.
 urmaţi instrucţiunile întocmai.
 îndepărtaţi-vă cât mai departe de zona în care s-a produs accidentul pentru a reduce la minim riscul de contaminare.
Atenţie !
 Unele produse chimice toxice sunt inodore (nu miros).
                        [image: image11.emf]

După accident
 întoarceţi-vă acasă numai atunci când autorităţile vă anunţă că sunteţi în siguranţă.
deschideţi ferestrele şi sistemele de ventilaţie.
 acţionaţi repede dacă aţi intrat în contact cu un material periculos. Procedaţi astfel:
- urmaţi instrucţiunile de decontaminare ale autorităţilor locale. Este posibil să vi se recomande să faceţi un duş sau s-ar putea să fiţi sfătuiţi să nu folosiţi apa şi să urmaţi alte proceduri.
- solicitaţi, cât mai curând posibil, tratament medical pentru simptome neobişnuite.
- puneţi îmbrăcămintea şi încălţămintea, în containere sigilate ermetic. Nu le atingeţi de alte materiale. Sunaţi la autorităţile locale pentru a afla informaţiile corespunzătoare.
- avertizaţi pe cei cu care veniţi în contact că aţi fost expuşi unei substanţe toxice.
 aflaţi de la autorităţile locale cum să curăţaţi zonele afectate.
 anunţaţi serviciul pentru situaţii de urgenţă despre prezenţa unor substanţe chimice.
ACCIDENT DE TRANSPORT ÎN CARE SUNT IMPLICATE

 SUBSTANŢE PERICULOASE
La observarea accidentului
 nu vă apropiaţi de locul accidentului.
 sunaţi imediat la numărul unic pentru situaţii de urgenţă 112 si comunicaţi următoarele:
- locul producerii accidentului.
- tipul mijlocului de transport.
- situaţia accidentului (fisură în rezervor, răsturnare; împrăştiere substanţe; incendiu; nor toxic; etc.).
- persoane aflate în pericol.
- tipul conţinutului (dacă se poate vedea de la distanţă, se citesc numerele de pe plăcuţa de
avertizare portocalie).
ACCIDENT NUCLEAR ŞI URGENŢA RADIOLOGICĂ
La locul accidentului:
 nu încercaţi să mergeţi la şcoală pentru a vă lua copiii; personalul autorizat va avea grijă de ei.
 nu folosiţi telefonul dacă nu este absolut necesar; lăsaţi liniile libere pentru utilizarea acestora de către autorităţi.
 închideţi aragazul şi maşina de gătit sau stingeţi focul din sobă, dacă este cazul.
 rămâneţi în casă sau coborâţi într-un subsol (pivniţă) până la primirea altor instrucţiuni.
 închideţi ferestrele şi uşile, încercând ermetizarea acestora cu materiale din casă (bandă adezivă, bandă izolare, cârpe etc.); închideţi gurile de aerisire, instalaţiile de ventilaţie sau de climatizare.
 protejaţi, pe cât este posibil, hrana şi apa din exteriorul locuinţelor prin acoperirea cu o prelată, folie de plastic etc.
 ascultaţi la posturile de radio/TV informaţiile şi instrucţiunile autorităţilor.
 dacă trebuie să ieşiţi din casă datorită unor motive bine întemeiate, purtaţi un echipament de protecţie de tipul: salopetă, căciulă, mănuşi şi bocanci sau cizme.
 reveniţi cât mai repede posibil, spălaţi-vă imediat folosind o sursă de apă curentă (duş), iar echipamentul de protecţie dezbrăcaţi-l înainte de intrarea în casă (pivniţă), împachetaţi-l şi închideţi-l în saci de plastic.
 nu consumaţi legume, lapte sau oricare alimente, care au fost expuse sau neîmpachetate pe timpul accidentului.
 asiguraţi măsuri de protejare a animalelor.
Atenţie! 
Vehiculele care transportă substanţe radioactive, precum şi coletele de transport ale
acestor substanţe sunt prevăzute cu etichete de pericol specifice:

                                                                                                                               Substanţă radioactivă în ambalaje                                                
(în caz de avarie a ambalajelor, pericol pentru sănătate prin ingerare, inhalare sau contact cu substanţa împrăştiată, inclusiv riscuri de iradiere la distanţă)
MUNIŢIE
La găsirea muniţiei
Respectaţi următoarele reguli preventive privind muniţia:
 nu o atingeţi.
 nu o loviţi şi nu o mişcaţi.
 nu o introduceţi în foc.
 nu o duceţi la fier vechi.
 nu încercaţi să demontaţi focoasele sau alte elemente componente.
 discutaţi cu copiii toate aceste reguli preventive şi explicaţi-le pericolul la care s-ar putea expune dacă nu le respectă.
Anunţaţi imediat organul de poliţie cel mai apropiat sau sunaţi la numărul unic pentru situaţii de urgenţă 112.
EPIDEMII SI EPIZOOTII
Cum să vă feriţi de boli?
 spălaţi-vă pe mâini cu apă şi săpun înainte de masă; în lipsa apei şi a săpunului, ştergeţi-vă mâinile cu spirt.
 nu veniţi în contact cu animalele care prezintă semne de îmbolnăvire, evitând în acest fel contaminarea cu viruşi.
 consumaţi produse alimentare de origine animală (carne, lapte, ouă) numai după ce au fost fierte sau prăjite foarte bine.
 la apariţia semnelor de boală, cum ar fi: febră, dureri în gât, tuse, respiraţie dificilă, dureri musculare, prezentaţi-vă de urgenţă la medic.
 pe perioada cât sunteţi bolnavi, nu călătoriţi şi feriţi-vă de contactul cu alte persoane pentru a împiedica răspândirea bolilor contagioase.
 când tuşiţi sau strănutaţi, acoperiţi gura sau nasul cu o batistă de unică folosinţă pe care, apoi, o aruncaţi la coşul de gunoi.
RUCSACUL PENTRU SITUAŢII DE URGENŢĂ

Rucsacul pentru situaţii de urgenţă conţine:
1. cel puţin 4 l de apă/persoană/zi. Dacă aveţi animale de companie nu uitaţi să prevedeţi apă şi pentru ele (cca. 30 ml. de apă/kg. animal/zi). Depozitaţi apa într-un loc rece şi întunecos. Înlocuiţi apa o dată la 6 luni.
Atenţie !
Apa este esenţială supravieţuirii. În caz de maximă urgenţă, se poate obţine apă potabilă prin fierbere timp de 10 minute.
2. alimente compacte şi uşoare care nu necesită răcire, fierbere ori coacere. Iată câteva exemple de alimente pe care puteţi să le pregătiţi:
- mâncare în cutii de conserve*.
- alimente deshidratate.
- batoane energizante.
- biscuiţi de secară.
- dulceaţă.
- sucuri, cafea, ceai.
- după caz, alimente pentru nevoi speciale: mâncare pentru bebeluşi, lapte etc.
- dacă aveţi animale de companie, nu uitaţi mâncarea acestora.
*Atenţie ! Nu uitaţi deschizătorul de conserve.
Dacă trebuie să încălziţi anumite alimente prevedeţi un aragaz de campanie şi combustibil.
3. îmbrăcăminte şi încălţăminte pentru fiecare persoană, în funcţie de anotimp. De asemenea, nu uitaţi lenjeria de corp.
4. un sac de dormit sau două cuverturi călduroase pentru fiecare persoană.
5. o trusă de prim ajutor care să conţină:
- medicamentele personale** şi reţete
- analgezice, antiseptice.
- la nevoie, articole sau accesorii necesare pentru aparatul auditiv, scaunul rulant etc.
**Atenţie ! Nu uitaţi să scrieţi pe un bilet numele doctorului de familie.
6. aparate utile
- aparat radio AM/FM cu baterii de schimb***.
- o lanternă/persoană şi baterii de schimb.
- un fluier (semnalul convenţional în caz de urgenţă este de 3 fluierături scurte).
- un telefon mobil şi o cartelă telefonică
***Atenţie ! Nu uitaţi să schimbaţi bateriile o dată pe an.
7. articole de igienă
- hârtie igienică, hârtie umedă de mâini, batiste de hârtie.
- articole personale: săpun, şampon, deodorant, pastă de dinţi, periuţă de dinţi, pieptene, etc.
- saci de bucătărie.
8. articole speciale pentru copii
- jocuri, în funcţie de vârsta membrilor familiei.
- cărţi de colorat, creioane, jucării pentru copii.
9. acte personale
- carte de identitate, carnete de asigurări medicale.
- bani.
- cecuri.
- numere de telefon importante.
CUM ANUNŢAŢI O SITUAŢIE DE URGENŢĂ?
Dacă vă aflaţi într-o situaţie de urgenţă şi aveţi nevoie de forţele de intervenţie specializate, sunaţi la numărul de telefon unic 112.
Transmiteţi dispecerului 112 următoarele informaţii:
1.- cine sunteţi.
2.- despre ce eveniment este vorba.
3.- unde s-a întâmplat evenimentul.
4.- pericolele existente, inclusiv victime.
Atenţie !
Nu închideţi. S-ar putea ca dispecerul 112 să vă mai pună întrebări suplimentare.
EVACUAREA
[image: image15.emf]În cazul în care primiţi mesaje să evacuaţi zona în care vă găsiţi, toate informaţiile necesare pentru evacuare se transmit prin staţiile de radio şi TV sau se anunţă prin sistemul de amplificare al maşinilor de poliţie şi ale structurilor Inspectoratului General pentru Situaţii de Urgenţă.
[image: image16.emf]Părăsiţi locuinţele. Nu uitaţi rucsacul pentru situaţii de urgenţă.
[image: image17.emf]Oamenii bătrâni, cei care sunt bolnavi şi cei inapţi fizic care au nevoie de ajutor în cazul evacuării, trebuie să atârne la fereastră o bucată de pânză albă (cearşaf, cămaşă, prosop), care să fie vizibilă din stradă. Astfel, vecinii vor cunoaşte situaţia dumneavoastră şi
vor anunţa responsabilii cu evacuarea zonei respective.
[image: image18.emf] Evacuarea se poate face :
1. cu automobilul personal, urmând următoarele reguli:
 urmaţi ruta cea mai cunoscută sau pe cea anunţată pe radio, spre unul din centrele de primire;
 de-a lungul traseului, echipajele de poliţie vă vor da instrucţiuni.
2. cu autobuze special pregătite aflate la punctele de îmbarcare anunţate prin staţiile/ megafoanele personalului Inspectoratului Judeţean pentru Situaţii de Urgenţă, poliţiei, sau prin comunicate radio-TV.
[image: image19.emf]Locurile unde se poate face evacuarea sunt:
- la prieteni sau rude, care se află în afara zonei afectate.
- la centrele de primire special amenajate de comitetele locale pentru a vă asigura hrana, adăpostul şi asistenţa medicală.

